text: Dèficit d'aparcament i saturació de vehicles a la Savina segons l'enquesta de l'Associació de Veïns | RadioIlla Notícies Formentera
  Inici Destacat Dèficit d'aparcament i saturació de vehicles a la Savina segons l'enquesta de l'Associació de Veïns
  Instantànies de la situació a la Savina aquesta temporada. Foto: AV de la Savina
  Dèficit d'aparcament i saturació de vehicles a la Savina segons l'enquesta de l'Associació de Veïns
  L'associació de Veïns de la Savina ha fet públics els resultats d'una enquesta sobre la situació de l'aparcament en aquest nucli realitzada entre l'1 d'agost i el 21 de setembre.
  L'enquesta ha comptat amb la participació de 147 persones, en la seva majoria residents a Formentera, un 66,7% i a la Savina, un 13,6%, a més d'empresaris, un 11,6%.
  Les persones enquestades han respost un total de set qüestions, on destacaven com a problemes més comuns a la Savina la dificultat de trobar aparcament; el fet d'haver d'acudir al port amb molta antelació; la disminució de visites a la Savina o evitar d'anar-hi per mor de la manca d'espais per aparcar; el retard per arribar a la feina; o la cancel·lació de reserves en el cas dels locals de restauració.
  Penalitzacions i infraccions
  Quant a les penalitzacions que s'han trobat les persones que han hagut de desplaçar-se en cotxe a la Savina i provar d'estacionar, les més comunes han set patir embussos per vehicles mal aparcats (sobre la vorera, en doble fila, per cotxes aturats enmig de la carretera de Ses Salines on no està permès…); arribar tard a la feina; oblidar-se de posar el tiquet de zona blava; avançaments imprudents, fer girs on està prohibit, vehicles en direcció contrària, cotxes enmig de la carretera amb els 4 intermitents; o discussions amb els controladors de zona d'aparcament regulada que no entenen la necessitat de deixar el cotxe, a banda de les conductores i conductors que se n'han tornat a casa per no poder estacionar.
  Així, es proposen diverses solucions per millorar la situació de manca d'aparcament, com ara remodelar els aparcaments de la zona de l'Art Cafè; limitar el nombre de vehicles de lloguer i endurir les sancions als rent a car que utilitzen places d'aparcament sense tenir el vehicle llogat; canviar places en línia per places en bateria: reconvertir l'antiga confraria i la casa de la mar en un altre edifici d'aparcaments; habilitar més zones d'aparcament de terra; reduir el nombre de turistes i de vehicles de lloguer; habilitar una zona només per a treballadors i residents; promoure els desplaçaments en autobús; o fer un aparcament soterrat sota la plaça Illes Pitiüses entre altres.
  Sensació de menys aparcament i més vehicles circulant
  Pel que fa a la sensació sobre la quantitat de vehicles que circula per la Savina, la majoria de les persones enquestades, un 41,8%, creuen que en circula la mateixa quantitat, per bé que la suma de les que pensen que circulen més vehicles, un 11%, i les que valoren que en circulen molts més, un 32,9%, suma un 43,9%, duent el biaix a una sobreocupació de les vies d'aquest nucli de població.
  També augmenta la sensació que abans de la remodelació del port, la zona blava era més efectiva, cosa que opina el 51,7% de les persones enquestades, xifra que es complementa amb el 68% que opina que després de la remodelació portuària, ha baixat l'efectivitat de la zona d'aparcament regulat.
  Des de l'AV de la Savina s'ha volgut compartir els resultats d'aquesta enquesta de cara a obrir converses per poder trobar solucions consensuades als problemes exposats.
  Associació de Veïns de la Savina, AV de la Savina, Dèficit d'aparcament i saturació de vehicles a la Savina segons l'enquesta de l'Associació de Veïns, Enquesta sobre la situació de l'aparcament a la Savina